Document ID: 32010R0015

32010R0015
L 006/1
SLUŽBENI LIST EUROPSKE UNIJE
07.01.2010.
UREDBA KOMISIJE (EU) br. 15/2010
od 7. siječnja 2010.
o izmjeni Priloga I. Uredbi (EZ) br. 689/2008 Europskog parlamenta i Vijeća o izvozu i uvozu opasnih kemikalija
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 689/2008 Europskog parlamenta i Vijeća od 17. lipnja 2008. o izvozu i uvozu opasnih kemikalija (1), a posebno njezin članak 22. stavak 4.,
budući da:
(1)
Uredbom (EZ) br. 689/2008 provodi se Roterdamska konvencija o postupku prethodnog informiranog pristanka (postupak PIC) za određene opasne kemikalije i pesticide u međunarodnoj trgovini, koja je potpisana 11. rujna 1998. i u ime Zajednice odobrena Odlukom Vijeća 2003/106/EZ od 19. prosinca 2002. o odobravanju u ime Europske zajednice Roterdamske konvencije o postupku prethodnog informiranog pristanka za određene opasne kemikalije i pesticide u međunarodnoj trgovini (2).
(2)
Prilog I. Uredbi (EZ) br. 689/2008 trebalo bi izmijeniti kako bi se za određene kemikalije uzele u obzir regulatorne mjere poduzete u skladu s Uredbom (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (3), Direktiva Vijeća 91/414/EZ od 15. srpnja 1991. o stavljanju na tržište sredstava za zaštitu bilja (4) i Direktiva 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (5).
(3)
Odlučeno je da se tvari 1,3-dikloropropen, benfurakarb i trifluralin ne uvrste kao aktivne tvari u Prilog I. Direktivi 91/414/EEZ, što znači da ih je zabranjeno upotrebljavati u pesticidima, pa bi ih stoga trebalo dodati na popise kemikalija u dijelovima 1. i 2. Priloga I. Uredbi (EZ) br. 689/2008. Budući da su podneseni novi zahtjevi za koje će biti potrebno donijeti nove odluke o uvrštavanju u Prilog I. Direktivi 91/414/EEZ, uvrštenje na popis kemikalija u dijelu 2. Priloga I. Uredbi (EZ) br. 689/2008 trebalo bi uslijediti tek kad se donesu nove odluke o statusu tih kemikalija.
(4)
Odlučeno je da se tvar metomil ne uvrsti kao aktivna tvar u Prilog I. Direktivi 91/414/EEZ niti u Prilog I., I.A ili I.B Direktive 98/8/EZ, što znači da je tu tvar zabranjeno upotrebljavati u pesticidima te bi je stoga trebalo dodati na popis kemikalija u dijelovima 1. i 2. Priloga I. Uredbi (EZ) br. 689/2008. Budući da je podnesen novi zahtjev za koji će biti potrebno donijeti novu odluku o uvrštavanju u Prilog I. Direktivi 91/414/EEZ, uvrštenje na popis kemikalija iz dijela 2. Priloga I. Uredbi (EZ) br. 689/2008 trebalo bi uslijediti tek kad se donese nova odluka o statusu te kemikalije.
(5)
Odlučeno je da se tvari diazinon, diklorfos i fenitrotion ne uvrste kao aktivne tvari u Prilog I. Direktivi 91/414/EEZ, što znači da je uporaba tih tvari u pesticidima ozbiljno ograničena pa bi ih stoga trebalo dodati na popis kemikalija u dijelu 2. Priloga I. Uredbi (EZ) br. 689/2008 jer su praktično sve uporabe zabranjene unatoč činjenici da su te tvari identificirane i priopćene za evaluaciju prema Direktivi 98/8/EZ, pa ih stoga države članice smiju i dalje odobravati dok se ne donese odluka na temelju te Direktive.
(6)
U članku 8. stavku 2. Direktive 91/414/EEZ predviđa se rok od 12 godina tijekom kojega države članice smiju odobravati stavljanje na tržište sredstava za zaštitu bilja koji sadrže određene aktivne tvari. Taj je rok produžen Uredbom Komisije (EZ) br. 2076/2002 od 20. studenoga 2002. o produženju roka iz članka 8. stavka 2. Direktive Vijeća 91/414/EEZ i o neuvrštavanju određenih aktivnih tvari u Prilog I. toj Direktivi i povlačenju svih dozvola za sredstva za zaštitu bilja koja sadrže te aktivne tvari (6). Međutim, budući da uvrštenje aktivnih tvari azinfos-metila i vinklozolina u Prilog I. Direktivi 91/414/EEZ nije bilo odobreno prije isteka toga roka, države članice bile su obvezne povući nacionalna odobrenja za sredstva za zaštitu bilja koja sadrže te aktivne tvari s učinkom od 1. siječnja 2007. To je rezultiralo zabranom uporabe aktivnih tvari azinfos-metila i vinklozolina u pesticidima pa bi te tvari stoga trebalo dodati na popis kemikalija u dijelu 2. Priloga I. Uredbi (EZ) br. 689/2008.
(7)
Odlučeno je strogo ograničiti uporabu tvari fenarimol, metamidofos i procimidon primjenom nekoliko mjera uključujući i mjeru kojom je uvrštenje tih tvari u Prilog I. Direktivi 91/414/EEZ bilo vremenski ograničeno na vrlo kratki rok. Po isteku toga roka te se aktivne tvari više ne smiju upotrebljavati, što znači da se zabranjuju u kategoriji „Pesticid” pa bi ih se stoga trebalo dodati na popise kemikalija u dijelu 1. i 2. Priloga I. Uredbi (EZ) br. 689/2008.
(8)
Direktivom Komisije 2003/112/EZ od 1. prosinca 2003. o izmjeni Direktive Vijeća 91/414/EEZ radi uvrštenja parakvata kao aktivne tvari odlučeno je da se tvar parakvat kao aktivna tvar uvrsti u Prilog I. Direktivi 91/414/EEZ (7). Međutim, Direktiva Komisije 2003/112/EZ ukinuta je presudom Prvostupanjskog suda Europskih zajednica od 11. srpnja 2007. u predmetu T-229/04 (8), što znači da je ta aktivna tvar zabranjena za uporabu u pesticidima te bi je stoga trebalo dodati na popis kemikalija u dijelu 1. i 2. Priloga I. Uredbi (EZ) br. 689/2008.
(9)
Odlukom Komisije 2007/322/EZ od 4. svibnja 2007. o utvrđivanju mjera zaštite u pogledu uporaba sredstava za zaštitu bilja koja sadrže tvar tolilfluanid koja uzrokuje onečišćenje vode za piće (9) odlučeno je da se pod određenim uvjetima ograniči uporaba sredstava za zaštitu bilja koja sadrže tvar tolilfluanid. Osim toga, radi zaštite zdravlja ljudi industrija je odlučila povući s tržišta sredstva za zaštitu bilja koja sadrže aktivnu tvar tolilfluanid, što znači da je ta aktivna tvar zabranjena u potkategoriji pesticid u skupini proizvoda za zaštitu bilja. Zabrana u toj potkategoriji smatra se strogim ograničenjem u kategoriji „Pesticid” pa bi stoga tu tvar trebalo dodati na popis kemikalija u dijelu 1. i 2. Priloga I. Uredbi (EZ) br. 689/2008.
(10)
Odlučeno je da se tvar diuron uvrsti kao aktivna tvar u Prilog I. Direktivi 91/414/EEZ, što znači da uporaba te aktivne tvari više nije zabranjena u potkategoriji „Pesticid” u skupini sredstava za zaštitu bilja. Stoga bi tu aktivnu tvar trebalo izbrisati iz dijela 1. Priloga I. Uredbi (EZ) br. 689/2008.
(11)
Za aktivne tvari kaduzafos, karbofuran, karbosulfan i haloksifop-R podnesen je novi zahtjev za koji će biti potrebno donijeti novu odluku o uvrštavanju u Prilog I. Direktivi 91/414/EEZ pa bi stoga te kemikalije trebalo izbrisati s popisa kemikalija u dijelu 2. Priloga I. Uredbi (EZ) br. 689/2008. Odluku o proširenju popisa kemikalija iz dijela 2. Priloga I. ne bi trebalo donositi prije nego što bude dostupna nova odluka o statusu tih tvari prema Direktivi 91/414/EEZ.
(12)
Prilog I. Uredbi (EZ) br. 689/2008 trebalo bi stoga na odgovarajući način izmijeniti.
(13)
Mjere predviđene ovom Uredbom u skladu su s mišljenjem Odbora osnovanog na temelju članka 133. Uredbe (EZ) br. 1907/2006,
DONIJELA JE OVU UREDBU:
Članak 1.
Prilog I. Uredbi (EZ) br. 689/2008 mijenja se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 7. siječnja 2010.

Labels: 4
1
20
3
6